RO Jurnalul Oficial al Uniunii Europene L 279/10

REGULAMENTUL (UE) NR. 1004/2013 AL COMISIEI

din 15 octombrie 2013

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru 8-hidroxichinolină, ciproconazol, ciprodinil, fluopiram, nicotină, pendimetalin, pentiopirad și trifloxistrobin din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a),

întrucât:

(1) Limitele maxime de reziduuri (LMR) pentru pendimetalin și trifloxistrobin au fost stabilite în anexa II și partea B din anexa III la Regulamentul (CE) nr. 396/2005. Pentru ciproconazol, ciprodinil, fluopiram, nicotină și pentiopirad, LMR-urile au fost stabilite în partea A din anexa III la Regulamentul (CE) nr. 396/2005. Pentru 8-hidroxichinolină nu au fost stabilite LMR-uri specifice în anexele II și III și substanța respectivă nu a fost inclusă în anexa IV la Regulamentul (CE) nr. 396/2005, astfel încât se aplică valoarea implicită de 0,01 mg/kg.

(2) În contextul unei proceduri de obținere a autorizației de utilizare pe roșii a unui produs de protecție a plantelor care conține substanța activă 8-hidroxichinolină, a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.

(3) Cu privire la ciproconazol, o astfel de cerere a fost depusă pentru semințele de muștar și camelină. În ceea ce privește substanța ciprodinil, o astfel de cerere a fost depusă pentru ridichi și cucurbitacee (cu coajă necomestibilă). În ceea ce privește substanța pendimetalin, a fost depusă o astfel de cerere pentru barba-caprei, țelina de rădăcină, gulii furajere, napi, țelină și infuzii de plante (rădăcini). În ceea ce privește substanța trifloxistrobin, a fost depusă o astfel de cerere pentru fasole (păstăi).

(4) În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.

(5) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.

(6) Autoritatea a concluzionat în avizele sale motivate că, în ceea ce privește utilizarea ciproconazolului la semințele de muștar și camelină, datele prezentate sunt suficiente pentru a stabili noi LMR-uri numai pentru utilizarea în nordul UE. În ceea ce privește utilizarea substanței pendimetalin la țelina de rădăcină, gulii furajere, napi și țelină, autoritatea a concluzionat că datele prezentate nu sunt suficiente pentru a stabili LMR-uri noi.

(7) Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR-urilor cerute de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori europeni. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum ridicat de culturi și produse relevante nu au indicat existența unui risc de depășire a dozei zilnice acceptabile (DZA) sau a dozei acute de referință (DAR).

(8) În ceea ce privește substanța pentiopirad, solicitantul a prezentat noi date care confirmă că metabolismul substanței pentiopirad în cultura modificată genetic este comparabil cu cel care se produce în planta omoloagă convențională. Pentru a se evita barierele în calea comerțului la importul de semințe de floarea soarelui, semințe de rapiță, boabe de soia și semințe de bumbac este necesară stabilirea unor LMR-uri mai ridicate. Noile LMR-uri pentru aceste produse ar trebui, prin urmare, să fie stabilite în partea A din anexa III la Regulamentul (CE) nr. 396/2005.

(9) În ceea ce privește fluopiramul, prin Regulamentul (UE) nr. 270/2012 (3) au fost stabilite LMR-uri provizorii pentru mai multe produse până la 31 decembrie 2013, până la transmiterea de noi date referitoare la reziduuri. Aceste date au fost transmise Germaniei, statul membru evaluator pentru substanța respectivă, la 17 decembrie 2012. Pentru a dispune de suficient timp ca statul membru evaluator să evalueze datele respective și să redacteze un raport de evaluare, autoritatea să evalueze acest raport și Comisia să ia o decizie, este oportun să se prelungească valabilitatea acestor LMR-uri la doi ani de la data publicării prezentului regulament.

(10) În ceea ce privește nicotina, prin Regulamentul (UE) nr. 812/2011 (4) au fost stabilite LMR-uri provizorii pentru ceai, infuzii de plante, condimente, măceș și plante aromatice până la data de 14 august 2013, în așteptarea transmiterii și evaluării unor date și informații noi privind conținutul sau formarea naturală a nicotinei în respectivele produse. Comisia a fost informată cu privire la un proiect de cercetare desfășurat cu scopul de a cerceta sursele de nicotină care rezultă din aceste culturi. Având în vedere durata estimativă a studiului și pentru a asigura timpul necesar pentru Comisie să ia o decizie, este oportun să se prelungească valabilitatea acestor LMR-uri la trei ani de la data publicării prezentului regulament.

(11) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele relevante ale articolului 14 alineatul (2) din Regulamentul (CE) nr. 396/2005.

(12) Prin urmare, Regulamentul (CE) nr. 396/2005 ar trebui modificat în consecință.

(13) Din motive de certitudine juridică, dispozițiile privind nicotina ar trebui să se aplice începând cu 15 august 2013.

(14) Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în ziua următoare publicării în Jurnalul Oficial al Uniunii Europene.

Cu toate acestea, se aplică de la 15 august 2013 cu privire la nicotina la măceș cu numărul de cod 0154050, plante aromatice cu numărul de cod 0256000, ceai cu numărul de cod 0610000, infuzii de plante cu numărul de cod 0630000 și condimente cu numărul de cod 0800000.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 15 octombrie 2013. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing MRL for 8-hydroxyquinoline in tomatoes (Aviz motivat privind modificarea LMR-urilor existente pentru 8-hidroxichinolină la tomate). EFSA Journal 2013;11(5):3224 [20 pp.]. doi:10.2903/j.efsa.2013.3224.

Reasoned opinion on the modification of the existing MRLs for cyproconazole in mustard seed and gold of pleasure (Aviz motivat privind modificarea LMR-urilor existente pentru ciproconazol la semințele de muștar și camelină). EFSA Journal 2013;11(4):3194 [26 pp.]. doi:10.2903/j.efsa.2013.3194.

Reasoned opinion on the modification of the existing MRLs for cyprodinil in radishes and cucurbits inedible peel (Aviz motivat privind modificarea LMR-urilor existente pentru ciprodinil la ridichi și cucurbitacee cu coajă necomestibilă). EFSA Journal 2013;11(4):3184 [24 pp.]. doi:10.2903/j.efsa.2013.3184.

Reasoned opinion on the modification of the existing MRLs for pendimethalin in various crops (Aviz motivat privind modificarea LMR-urilor existente pentru pendimetalin la diverse culturi). EFSA Journal 2013;11(5):3217 [27 pp.]. doi:10.2903/j.efsa.2013.3217.

Reasoned opinion on the modification of the existing MRL for trifloxystrobin in beans with pods (Aviz motivat privind modificarea LMR-urilor existente pentru trifloxistrobin la fasolea păstăi). EFSA Journal 2013;11(4):3199 [24 pp.]. doi:10.2903/j.efsa.2013.3199.

(3) JO L 89, 27.3.2012, p. 5.

(4) JO L 208, 13.8.2011, p. 1.